Jeg gruer meg til å bli student

13. okt. 2014 21:50 Sist oppdatert 23. oktober 2014

Kjære statsminister: Har du prøvd å sette opp et månedlig studentbudsjett?

Si ;D-innlegg

Dette er et Si ;D-innlegg. Meninger i teksten står for skribentens regning. Innlegg kan sendes Dette er et Si ;D-innlegg. Meninger i teksten står for skribentens regning. Innlegg kan sendes hit

Ifølge det nye statsbudsjettet skal studenter få rundt 300 kroner mer i måneden i studiestøtte. Det er for lite, skriver Amalie Hamborgstrøm (18). Larsen, Håkon Mosvold

Jeg blir student neste år, og jeg gleder meg. Men vent, hva med mat og andre nødvendigheter? I statsbudsjettet står det så fint at studentene skal få rundt 300 kroner mer i måneden i studiestøtte. Det tilsvarer 3000 kroner ekstra i året. Hvordan skal dette strekke til?

Hva med husleie?

En student bosatt i Oslo kan regne med å betale mellom 5000 og 7000 kroner i månedlig husleie. Dermed er den månedlige studiestøtten nærmest brukt opp. I tillegg har Regjeringen foreslått at utleiere skal skatte mer. Dette vil skje: Leietagerne må punge ut. Betyr det, kjære Regjering, at vi skal leve på nudler og ett måltid om dagen?

Her er det noe som ikke stemmer. Det forventes av oss unge og friske studenter at vi jobber minst 37,5 timer i uken med skolearbeid, og at vi oppnår gode resultater. Men uten mat og drikke duger helten ikke.

Hva med legebesøk?

Vi må ha transport til og fra skolen, for det er jo en grunn til at vi ikke har meldt oss opp som privatister hele gjengen. Vi vil lære av de mange, gode foreleserne. Dessuten kan vi ikke leie en leilighet midt i smørøyet heller, det blir for dyrt.

Hva med å investere litt mer i studentene fra begynnelsen av, så slipper vi å slite oss helt ut?

Og så må vi jo ikke glemme at pengene skal dekke strømregningen i tillegg. Og kanskje varmtvann. Og legebesøk i ny og ne, vi må jo holde oss friske! Ellers blir vi en byrde for staten, som må punge ut til de uføretrygdede, som for øvrig også nå får økonomien strammet inn.

Må vi jobbe dobbelt?

Vil Regjeringen at vi skal jobbe dobbelt opp? Det er nemlig det vi må gjøre for å klare oss. Mange blir nødt til å jobbe fire til fem kvelder i uken, ved siden av studiene. Vi får beskjed om ikke å la deltidsjobber gå utover studier, for det er tross alt studiene som er viktigst. Men har vi noe valg? Mener dere virkelig at vi skal klare å leve på 1500 kroner i måneden? Disse pengene dekker ikke engang matbudsjettet. Vi må jo spise sunt for å holde konsentrasjonen oppe.

Og hva med de pengene vi har tjent helt selv? De blir tatt fra oss. Det er nemlig slik at om vi er flinke til å stå på og jobber ved siden av, kan det jo slumpe til at vi tjener litt for mye. Da har dere en ordning som retter opp: Dere reduserer stipendet, og vi får større lån. De som jobber hardest, blir altså hardest rammet.

Vi sliter oss ut

Vil Regjeringen at vi skal slite oss ut? For det er det som skjer. Vi står opp, går på skole, gjøre skolearbeid og jobber. Det er knapt tid til å spise i løpet av dagen, enda mindre til å hvile. Vi blir utslitte. Vi starter derfor med å kutte ut litt jobb og deretter kanskje litt studier, før vi innser at kroppen ikke er laget for å jobbe 60 timer i uken. Er dette en god løsning? Kroppene våre tåler ikke mer, og det ender med at staten må betale.

Hva med å investere litt mer i studentene fra begynnelsen av, så slipper vi å slite oss helt ut? Jeg ser nemlig en ond sirkel, som vil ramme staten til slutt. Kjære statsminister Erna Solberg (H) og resten av Regjeringen: Jeg blir student neste år, og jeg gruer meg.

Les også Fattig og norsk

Les også En bærekraftig velferdsstat

Les også Bokorm - og skikkelig stolt av det

Amalie Hamborgstrøm (18)